La Comissió d’Investigació sobre l’empresa mixta Desarrollo Local de Paterna se celebra este divendres
27/10/2015

# La Comissió d’Investigació sobre l’empresa mixta Desarrollo Local de Paterna se celebra este divendres

[![La Comissió d’Investigació sobre l’empresa mixta Desarrollo Local de Paterna se celebra este divendres](/images/noticias/recurso/ayuntamiento_grande.jpg)](/images/noticias/recurso/ayuntamiento_grande.jpg)

27.10.2015

La regidora Núria Campos presidirà esta Comissió en què estaran representats tots els grups polítics municipals

L’Ajuntament de Paterna celebra este divendres la primera sessió de la Comissió d’Investigació sobre l’empresa mixta Desarrollo Local de Paterna que l’actual Equip de Govern ha decidit impulsar per a intentar aclarir i depurar responsabilitats sobre la seua polèmica creació i dissolució per part de l’anterior Executiu local del PP.

Esta comissió, que estarà presidida per la regidor de Seguretat i Infraestructures, Núria Campos, estarà composta per un representant de cada partit polític amb representació municipal i, d’acord amb la dinàmica seguida en anteriors comissions, tractarà de fer llum a tots els interrogants i suposades irregularitats que planegen sobre esta societat d’economia mixta que va ser dissolta als 4 anys de ser creada i sense ni tan sols arribar a funcionar.

“Ara més que mai es fa imprescindible abordar des del mateix consistori, com a part directament implicada en este assumpte junt amb el soci privat, l’actuació de l’anterior equip de govern en tot este galimaties d’empresa mixta que ara es troba en els tribunals”, ha afirmat Núria Campos en referència a la decisió de la Fiscalia d’ordenar al Jutjat de Paterna que inicie el procediment penal sobre DLP arran de la denúncia que va presentar el PSPV de Paterna per un presumpte cas de prevaricació i malversació de cabals públics.

A este respecte, Campos ha assenyalat que “fins a la data només tenim la certesa que esta empresa mixta va servir per a pagar una minuta mensual a un despatx d’advocats i per a privar al consistori de la realització de concursos públics, perquè tota l’activitat que tenia previst realitzar i no va fer perquè DLP mai va funcionar va haver de ser subcontractada per l’Ajuntament”.

Finalment, la regidora ha assegurat que “el desig de l’equip de govern no sols és fiscalitzar l’actuació de l’anterior Executiu respecte a esta controvertida empresa mixta sinó també aclarir per què esta companyia mai va tindre activitat i per què es va actuar en contra de les recomanacions dels habilitats nacionals, tal com consta en els demolidors informes que ells mateixos van emetre”.